Nordjyllands Politi har torsdag middag efter en ihærdig eftersøgning fundet en 55-årig kvinde.

Hun gik onsdag aften fra demensplejehjemmet Tornhøjhaven, der ligger i Aalborg Øst. Torsdag klokken 12.15 modtog politiet et opkald om, at hun var fundet.

Det fortæller vagtchef ved Nordjyllands Politi Bent Højgaard.



- Hun kommer ud fra et buskads tæt ved en vuggestue, og der er der så en ansat i vuggestuen, som genkender hende.

- Kvinden er i god behold, siger Bent Højgaard.

Dermed indstiller politiet eftersøgningen, hvor både helikopter, hunde, mandskab og Hjemmeværnet deltog.



- Sagen er nu afsluttet for vores vedkommende, så vi hiver helikopteren ned fra luften og tager mandskabet tilbage, siger vagtchefen.

Nordjyllands Politi udsendte tidligere på dagen et billede af kvinden, netop i håb om at nogen i området ville genkende hende.

Det lykkedes, og selv om kvinden er træt, virker det ifølge vagtchefen ikke umiddelbart til, at hun er kommet til skade.



Hun bliver derfor hjulpet hjem til demenshjemmet, hvor hun bor.



/ritzau/

